# 129 aC

El 129 aC va ser un any del calendari romà prejulià. Durant la República i l'Imperi Romà es coneixia com l'Any del Consolat de Tudità i Aquil·li o també any 625 Ab urbe condita o de la fundació de la ciutat). L'ús del nom «129 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### Imperi Part

* Fraates II de Pàrtia inicia una ofensiva a Mesopotàmia i derrota i mata a Antíoc VII en la batalla d'Ecbàtana. El seu fill Seleuc cau presoner.

### Antiga Grècia

* Clitòmac de Cartago, segons Diògenes Laerci, succeeix a Carnèades al capdavant de l'Acadèmia a la mort del mestre.

### República Romana

* Gai Semproni Tudità i Mani Aquil·li són elegits cònsols.
* Les disputes provocades per la llei agrària de Tiberi Semproni Grac, que per la seva aplicació s'havien nomenat triumvirs, obliguen a traspassar la seva implementació al cònsol Tudità. S'ha de decidir sobre les terres d'estrangers aliats a Roma, que una comissió dels Gracs havia annexat per a fer-ne ús com a terres de conreu. Però Tudità, conscient de les grans dificultats que el tema presenta, evita prendre cap decisió al·legant que ha d'anar a Il·líria per fer la guerra.

### Il·líria

* Semproni Tudità fa la guerra als iapods, primer sense gaire èxit però els derrota, per l'habilitat del seu legat Dècim Juni Brut Galaic que ja havia obtingut glòria a Hispània anteriorment. A la tornada a Roma celebra un triomf. Immortalitza les seves victòries sobre els iapods i els istris amb una inscripció en una estàtua i amb una dedicatòria al déu fluvial Timavus a la ciutat d'Aquileia, que està escrita en versos saturnins i de la que se'n van trobar dos fragments el 1906.

### Àsia Menor

* Mani Aquil·li posa fi a la guerra contra Aristònic de Pèrgam que ja quasi havia liquidat el seu predecessor Perpenna. Porta Aristònic a Roma, i l'exhibeix en el triomf que li decreta el Senat. Aristònic, després, és decapitat. En tornar a Roma, és acusat per Publi Corneli Lèntul d'una mala administració a la seva província, però en surt absolt després d'haver subornat els jutges.

## Necrològiques

* Antíoc VII Sidetes (mort en combat). Pateix una emboscada del rei Fraates II de Pàrtia i mor en la batalla d'Ecbàtana,
* Carnèades, filòsof grec (data aproximada).
* Publi Corneli Escipió Emilià Africà Menor. Segons Plutarc mor a casa seva després de sopar, però no se sap com va ser. Alguns diuen que de mort natural, altres que es suïcida amb verí, i altres que els seus enemics entren a la casa a la nit i l'ofeguen al llit.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115-150. ISBN 9780931464508.
* 1 2 Jakobsson, Jens. «Seleucid Empire (306 - c.150 BCE)» (en anglès). Iran Chamber Society, 2004. [Consulta: 24 juliol 2024].
* ↑ Diògenes Laerci. Vides i doctrines dels filòsofs més il·lustres, IV, 67
* ↑ Gai Vel·lei Patèrcul, Història de Roma II, 4, 5
* ↑ Apià. Guerres civils, I, 80
* ↑ Titus Livi, Periochae LIX
* ↑ Apià, Illyrica 10
* ↑ Plini el Vell, Naturalis Historia, III, 129
* ↑ Catàleg CIL:Corpus Inscriptionum Latinarum, I² 652
* ↑ Luci Anneu Flor. Epitome de Gestis Romanorum, II, 20
* ↑ Justí. Justini Historiarum Philippicarum, XXXVI, 4
* ↑ «Carneades». Britannica. [Consulta: 24 juliol 2024].
* ↑ Plutarc. Vides paral·leles: Ròmul, II, 27, 4